Datorăm vaccinurilor faptul că bolile infecțioase ale copilăriei îi afectează tot mai puțin pe cei mici, care astfel reușesc să se dezvolte armonios. Aflăm ce vaccinuri sunt incluse în programul național de imunizare, ce boli putem preveni, dar și care pot fi efectele adverse ale vaccinurilor, de la Dr. Valentina Boantă, medic specialist medicină de familie.
Vaccinurile s-au dovedit cele mai eficiente și, totodată, cele mai sigure intervenții de sănătate publică pentru combaterea bolilor transmisibile. De altfel, eficiența acestor vaccinuri se reflectă în reducerea mortalității infantile, de la cifrele foarte mari din vremea în care imunizarea nu se putea face decât prin boală, la vremurile actuale când tinde spre zero. Cu toate acestea, bolile infecto-contagioase ale copilăriei pot reveni, cu efecte devastatoare, dacă nu continuăm să ne protejăm copiii prin vaccinare.
Programul național de imunizare cuprinde, în prezent, vaccinuri pentru cele mai grave boli infecțioase ale copilăriei, precum poliomielita, hepatita B, rujeola, oreionul, rubeola, tetanosul, difteria, pneumonia cu pneumococ și nu numai. Pe lângă acestea, sunt și alte boli pentru care vaccinarea copiilor este opțională, dar recomandată, precum gripa, infecția cu rotavirus, varicela și altele.